ตรวจยึดเคตามีน ลักลอบส่งออกไปไต้หวัน น้ำหนัก 50 กิโลกรัม มูลค่ากว่า 175 ล้านบาท
นายพชร อนันตศิลป์ อธิบดีกรมศุลกากร เปิดเผยผลการตรวจยึดเคตามีน น้ำหนักรวมสิ่งห่อหุ้มประมาณ 50 กิโลกรัม ซึ่งตรวจพบจากสินค้าสำแดงเป็นเครื่องซีลสูญญากาศ  โดยจะส่งออกทางท่าเรือกรุงเทพ ปลายทางไปที่ไต้หวัน จึงได้ประสานข้อมูลกับหน่วยสกัดกั้นยาเสพติดพื้นที่ท่าเรือ  เข้าตรวจสอบสินค้าดังกล่าว พบเคตามีนของกลาง มูลค่าประมาณ 15 ล้านบาท แต่หากส่งออกไปยังไต้หวัน จะมีมูลค่าในราคาขายปลีก ประมาณ  175 ล้านบาท จึงได้ร่วมกันตรวจยึด พร้อมทั้งขยายผลหาผู้เกี่ยวข้อง จากการสืบสวนพบว่า เคตามีนล็อตนี้ ลักลอบนำเข้ามาจากประเทศเพื่อนบ้านและพักคอยไว้ที่จังหวัดเพชรบูรณ์ ซุกซ่อนในเครื่องซีลสูญญากาศ เพื่อตบตาเจ้าหน้าที่ อธิบดีกรมศุลกากร กล่าวด้วยว่า ภายหลังเปิดประเทศ พบชาวต่างชาติลักลอบนำยาเสพติดติดตัวขึ้นเครื่องบินบ่อยขึ้น บางกรณีจับกุมได้พร้อมของกลางนับ 10 กิโลกรัม และย้ำว่ากัญชา ยังเป็นสิ่งต้องห้ามนำเข้าและส่งออก ตามประกาศของกระทรวงพาณิชย์ แม้จะมีการปลดล็อกในประเทศไทย ซึ่งกรมศุลกากร จะมีมาตรการคุมเข้มป้องกันไม่ให้ขบวนการลักลอบนำกัญชาเข้าประเทศโดยปะปนมากับสินค้าอื่นๆ ที่ถูกกฎหมาย ซึ่งที่ผ่านมายังตรวจไม่พบการลักลอบนำกัญชาในลักษณะปนมากับสินค้าถูกกฎหมายสำหรับสถิติการตรวจยึดและจับกุมคดียาเสพติดของกรมศุลกากร ตั้งแต่เดือนตุลาคม 2564 จนถึงปัจจุบัน มีทั้งหมด 93 คดี รวมมูลค่ากว่า 2,312 ล้านบาท